
–	võttes arvesse oma varasemaid resolutsioone Nigeeria kohta,
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et 10. augustil 2020 anti Nigeeria laulja Yahaya Sharif-Aminu Kano osariigi kõrgemasse šariaadikohtusse, kus tema suhtes viidi läbi menetlus seadusliku esindajata ja kus talle määrati surmanuhtlus poomise teel laulusõnade tõttu, mis väidetavalt sisaldasid prohvet Muhamedi au teotavat teksti; arvestades, et pärast vahistamist ahistati ja kiusati taga tema perekonda;
B.	arvestades, et 2021. aasta jaanuaris otsustas Kano osariigi kõrgem kohus, et asi tuleb uuesti läbi vaadata, ning 2022. aasta augustis jättis apellatsioonikohus selle otsuse jõusse ja kinnitas ühtlasi, et jumalateotust käsitlev šariaat on põhiseadusega kooskõlas, mistõttu on väga tõenäoline, et surmanuhtlus kinnitatakse; arvestades, et Sharif‑Aminu pöördus 2022. aasta novembris kõrgeima kohtu poole ja menetlus on veel pooleli; arvestades, et väidetavalt on tema seisund vanglas kriitiline, kuna tema tervis on halvenenud ning tal ei ole piisavalt toitu, rõivaid ega ravimeid;
C.	arvestades, et jumalateotuse süüdistuste alusel on vangis veel teisigi Nigeeria elanikke;
D.	arvestades, et Nigeeria jumalateotust käsitlevad seadused on vastuolus riigi rahvusvaheliste inimõigustealaste kohustuste, Aafrika harta ja Nigeeria põhiseadusega; arvestades, et jumalateotuse süüdistused viivad tihti ahistamise, vägivalla ja grupiviisiliselt toime pandud tapmisteni; arvestades, et Nigeeria on üks seitsmest riigist, kus isikut saab jumalateotuse eest surma mõista;
E.	arvestades, et igaühel on õigus väljendus-, usu- ja veendumusvabadusele;
1.	nõuab tungivalt, et Nigeeria ametivõimud vabastaksid viivitamata ja tingimusteta Yahaya Sharif-Aminu, loobuksid kõigist tema vastu esitatud süüdistustest, tagaksid tema turvalisuse ja nõuetekohased menetlusõigused ning piisava juurdepääsu toidule, rõivastele ja ravile; kutsub Nigeeria kõrgeimat kohut üles tagama kiire ja õiglase apellatsioonimenetluse; nõuab, et vabastataks kõik jumalateotuse eest süüdistuse saanud isikud;
2.	tuletab meelde, et jumalateotust käsitlevad seadused rikuvad selgelt rahvusvahelisi inimõigustealaseid kohustusi, eelkõige kodaniku- ja poliitiliste õiguste rahvusvahelist pakti, ning on vastuolus Nigeeria põhiseadusega, mis tagab usu- ja väljendusvabaduse;
3.	nõuab tungivalt, et Nigeeria ametivõimud järgiksid kogu riigis inimõigusi, tagades, et föderaal- ja osariigiseadused ning šariaat ei jätaks Nigeeria elanikke ilma põhiseaduse ja rahvusvaheliste konventsioonidega tagatud kaitsest; rõhutab Nigeeria kohustust olla eeskujuks jumalateotust käsitlevate seaduste kaotamisel, sealhulgas religioosse solvamise koosseisu kaotamisel kriminaalõigusest, sest need ohustavad süstemaatiliselt usuvähemusi, rikuvad põhivabadusi ja õhutavad usupõhist vägivalda;
4.	nõuab tungivalt, et Nigeeria peataks hukkamised kogu riigis ja töötaks surmanuhtluse täieliku kaotamise nimel;
5.	nõuab tungivalt, et Nigeeria valitsus võitleks jumalateotuse süüdistusi ümbritseva karistamatuse vastu, karistades valesüüdistuste esitajaid ja andes massivägivalla toimepanijad kohtu alla;
6.	nõuab, et EL ja selle liikmesriigid tõstataksid Nigeeria ametivõimudega üksikjuhtumite, inimõigustega seotud probleemide ja jumalateotust käsitlevate seaduste teema ning tagaksid kohtumenetluste diplomaatilise vaatlemise, kui kõrgeimas kohtus algab Sharif‑Aminu kohtumenetlus; tunnustab Rhoda Jatau õigeksmõistmist ja Mubarak Bala vabastamist;
7.	teeb presidendile ülesandeks edastada käesolev resolutsioon komisjonile, nõukogule, Euroopa välisteenistusele, komisjoni asepresidendile ning liidu välisasjade ja julgeolekupoliitika kõrgele esindajale ning Nigeeria valitsusele ja parlamendile.

